Yhteisöjen tuomioistuimen määräys (toinen jaosto) 23 päivänä marraskuuta 1995. - Asociación Española de Empresas de la Carne (Asocarne) vastaan Euroopan unionin neuvosto. - Maatalous - Tuoreen lihan ja siipikarjanlihan terveystarkastusten ja -valvonnan rahoittaminen - Direktiivin kumoamiskanne - Luonolliset henkilöt ja oikeushenkilöt - Yksityisiä oikeussubjekteja suoraan ja erikseen koskevat toimet - Selvästi perusteeton valitus. - Asia C-10/95 P



Oikeustapauskokoelma 1995 sivu I-04149



Tiivistelmä



Avainsanat

1 Kumoamiskanne - Luonnolliset henkilöt ja oikeushenkilöt - Yksityisiä oikeussubjekteja suoraan ja erikseen koskevat toimet - Direktiivi, jolla yhtenäistetään lihan terveystarkastuksista ja -valvonnasta perittävät maksut ja korvataan jäsenvaltioille osoitettu päätös - Luonteeltaan normatiivinen päätös - Tutkimatta jättäminen

(EY:n perustamissopimuksen 173 artiklan neljäs kohta; neuvoston direktiivi 93/118)

2 Kumoamiskanne - Luonnolliset henkilöt ja oikeushenkilöt - Osallistuminen lainsäädäntötoimen valmisteluun - Oikeus hakea muutosta lainsäädäntötoimeen - Muutoksenhakuoikeuden puuttuminen

(EY:n perustamissopimuksen 173 artiklan neljäs kohta)

3 Kumoamiskanne - Luonnolliset henkilöt ja oikeushenkilöt - Yksityisiä oikeussubjekteja suoraan ja erikseen koskevat toimet - Direktiivi, jolla yhtenäistetään lihan terveystarkastuksista ja -valvonnasta perittävät maksut - Alan taloudellisten toimijoiden muodostaman yhdistyksen muutoksenhaku

(EY:n perustamissopimuksen 173 artiklan neljäs kohta; neuvoston direktiivi 93/118)

Tiivistelmä

4 Tuoreen lihan ja siipikarjanlihan terveystarkastusten ja -valvonnan rahoittamisesta annetussa direktiivissä 93/118 ei ole sellaisia yksityiskohtaisia säännöksiä, jotka olisivat luonteeltaan yksittäisen päätöksen kaltaisia, vaan mainittu päätöstä muuttava ja sen korvaava direktiivi on soveltamisalaltaan yleinen normatiivinen toimi, jonka soveltaminen edellyttää sen saattamista osaksi sisäistä oikeusjärjestystä ja joka kohdistuu yleisellä ja abstraktilla tavalla kaikkiin taloudellisiin toimijoihin niissä jäsenvaltioissa, jotka direktiivin täytäntöönpanolle asetetussa määräajassa täyttävät direktiivissä mainitut edellytykset; tämän vuoksi kyseessä ei voi olla "peitelty" päätös, joka kohdistuisi itse asiassa kyseisen taloudellisen alan toimijoihin ja niiden muodostamaan yhdistykseen, jolla olisi näin oikeus nostaa kumoamiskanne perustamissopimuksen 173 artiklan nojalla.

5 Luonnollisen henkilön osallistuminen lainsäädäntötoimen valmisteluun, kuten osallistuminen perustamissopimuksen 43 artiklan mukaisesti annettavan direktiivin valmistelua koskevaan menettelyyn, jossa yksityisten osallistumisesta ei ole annettu säännöksiä, ei anna luonnolliselle henkilölle oikeutta muutoksenhakuun tätä toimea vastaan, toisin kuin perustamissopimuksen 93 artiklan 2 kohdan mukaisissa tukia koskevissa asioissa, jossa tällainen osallistuminen on mahdollista.

6 Tuoreen lihan ja siipikarjanlihan terveystarkastusten ja -valvonnan rahoittamisesta annettu direktiivi kohdistuu kyseisen toimialan taloudellisiin toimijoihin ja niiden muodostamaan yhdistykseen vain siksi, että ne toimivat direktiivin vaikutusalueella aivan kuin kuka tahansa samaa toimintaa harjoittava yhteisön toimija, eikä direktiivillä loukata mitään toimijoiden erityistä oikeutta, mistä syystä direktiivin ei voida katsoa olevan toimijoille erikseen osoitettu perustamissopimuksen 173 artiklan neljännessä kohdassa tarkoitetulla tavalla.